Кейінгі жылдары ұлттық музыка өнерінің насихаты кемшін соғып тұрғаны – ащы ақиқат. Бұл салаға тиісті көңіл бөлінбеген соң, даулы мәселелер де көбейіп барады. Мәселен, халық композиторы Сегіз сері (Мұхамедқанапия) Шақшақұлына қатысты әртүрлі әңгімелер шыққанына біраз уақыт болды. «Сегіз серінің атына көп халық әндері негізсіз телініп кетті… Мұндай адам тарихта болмаған… Сегіз сері ән шығармаған, жырау, батыр адам болған…» се­кілді сөздерді талай естідік. Бұ­ған керісінше, кейбіреулер «Гау­һартас», «Наз­қоңыр», «Ғайни», «Алқоңыр», «Ақбақай» сынды белгілі әндерді Сегіз серіге телиді. Кімдердікі дұрыс, кімдердікі бұрыс екені әлі анықталмаған.
Биыл күй атасы – Құрманғазы­ның туған жылына байланысты біраз пікірталас туды. Мәдениет және спорт министрлігі күйшінің туғанына 200 жыл толды деп, Алматыда концерт өткізді. Бел­гілі күйші Шәміл Әбілтай осыған қарсы уәж келтіріп, осы жылы Құрманғазының 195 жылдығы екенін айтты. Астанада да, күйшінің кесенесі орналасқан Ресейдің Астрахань өңірінде де кейінгі мерейтойлық датаға байланысты шаралар ұйымдастырылды.

Ұлттық өнердің насихатында телеарналар үлкен рөл атқаратыны анық. Телеарналардағы белгілі бір салмақты, салиқалы бағдар­ламалар арқылы да шындыққа бір табан болса да жақындауға болады. Қазақ телевизиясына биыл 60 жыл толды. Соның заңды мұрагері «Qazaqstan» ұлттық телеарнасы 2011 жылдың 1 қыркүйегінен бас­тап 100 пайыз қазақ тілінде хабар таратуға көшті.
Кезінде бұл телеарнадағы «Асыл мұра» атты әдеби-сазды бағдарламаға бай­ланысты «Жәні­бек ән салады, Ақселеу тамсанады» де­ген сөзді көрнекті ақын Жарас­қан Әбдірашұлы айтып, бұл сөз халық арасына тарап кет­­ті. Илья Жақанов, Жарқын Шәкә­рім сынды зерделі музыка зерт­теушілердің де тұщымды бағдарламалары болды. Кейінгі жылдары бұл жағы сұйылып кетті. Ақан Әбдуәлі жүргізген «Телқоңыр» бағдарламасы ғана жыртықты жамағандай еді, оның өзі тоқтап қалды.
Белгілі жазушы Смағұл Елу­байдың «Ел боламын десең, теле­экраныңды түзе» дегенін халық біледі. Сол сөз бүгінгі күні әлі де өзекті болып отыр. «Qazaqstan» ұлттық телеарнасы мерейтойына байланысты «Алтын қордан» бұрынғы бағдарламаларды алып, әр демалыс сайын көрсетіп жатыр. Бірақ бұл теңізге тамған тамшыдай ғана.
Қазір телеарналар төріне эстра­­да шығып, ұлттық музыка өнерінің басы босағада қалғанын, төл өне­ріміз өз еліңде өгей баланың күйін кешіп отырғанын осы өнер өкілдерінен жиі естіп жатамыз. «Қазақстан» РТРК» АҚ басқарма төрағасы Ерлан Қариннің өзі мұны мойындайды.
Ұлттық телеарнадан қазақ музы­касына қатысты «Інжу-маржан» жобасының түсірілімі басталды. Онда әр өңір өнер­паздары, барлығы 120 адам екі-екі шығармадан орындайды. Сонда бас-аяғы 240 туынды көрерменге ұсынылады. Бірнеше жыл бұрын «Қазақтың 1000 әні», «Қазақтың 1000 күйі» жинақтары жарық көрді. Музыка зерттеушілері әндеріміз бен күйлеріміз одан да көп екенін айтады. Оның сыртында жырларымыз, термелеріміз бар. Бір бағдарламада оның бәрін қамту мүмкін емес. Бұл үшін тиісті түсірілімдерді ұйымдастырып, «Інжу-маржанды» халыққа бір­­неше жыл бойы ұсыну керек. Немесе осы сияқты басқа бағдарламалар қолға алынуы тиіс.